Hele Gautrain-roete nou in werking | Maroela Media
Die Gautrain-roete tussen Parkstasie in die Johannesburgse middestad en Rosebank is Donderdagoggend vir die eerste keer aan passasiers oopgestel. Die hele Gautrain-roete is nou in werking.
Die oopstel van die roete is weens die syfering van water in die tonnel tussen Park en Rosebankstasie vertraag, ná die roete na Pretoria verlede jaar in gebruik geneem is. Errol Braithwaite, 'n woordvoerder van die Gautrain- bestuursagentskap, het gesê hulle het al die dokumente ontvang wat die tonnel veilig verklaar en dat die roete 'n week vroeër as wat verwag was, oopgestel is.
Die eerste trein het vanoggend om 05:20 van 'n besige Parkstasie na Rosebank vertrek. Ismail Vadi, LUR vir paaie en vervoer, en Jack van der Merwe, uitvoerende hoof van die Gautrain-bestuursagentskap, was 07:00 by die Rosebankstasie en het vandaar 'n trein na die middestad geneem. Die trein het dié roete in 3 minute en 20 sekondes voltooi.